Muscovy Company
Toiminta

Muscovy Companyn perusti vuonna 1555 tutkimusmatkailija Sebastian Cabot yhdessä lontoolaisten kauppiaiden kanssa. Taustalla olivat kaksi vuotta aiemmin toimintansa aloittanut osakeyhtiö nimeltään The Company of Merchant Adventurers to New Lands sekä tutkimusmatkailija Richard Chancellorin vuonna 1553 tekemä purjehdusmatka Vienanmerelle ja onnistuneet kauppaneuvottelut Venäjän tsaarin Iivana Julman kanssa. Chancellor oli yhdessä Sir Hugh Willoughbyn kanssa etsinyt Koillisväylää Kiinaan ja päätynyt siinä tarkoituksessa Arkangeliin. Aluksi Muscovy Company toimi avoimena yhtiönä, mutta 1630-luvulla se muuttui säädellyksi yhtiöksi, jossa kauppiaat tekivät kauppaa omaan lukuunsa. Venäjälle vietyjä tuotteita olivat villavaatteet, metallit, kuten rauta, kupari ja lyijy, sekä Välimeren alueen tavarat. Englantiin tuotiin Venäjältä muun muassa köyttä, tervaa, pellavaa, hamppua, talia, potaskaa, puutavaraa ja hienoja nahkatuotteita. Köydet oli yhtiön tärkein tuontitavara, ja köysien valmistusta varten sillä oli oma tuotantolaitos Venäjällä. Italian satamiin ja Ottomaanien valtakuntaan Muscovy Company vei venäläistä kaviaaria.
Richard Chancellorin kuoltua vuonna 1556 hänen paikkansa Muscovy Companyn käymässä Venäjän kaupassa otti Anthony Jenkinson, joka teki useita matkoja Venäjälle ja piti yhteyttä Iivana Julman kanssa. Muscovy Company oli saanut oikeuden kaupankäyntiin Englannin hallitsijalta Maria I:ltä, ja sen kauppasuhteiden kautta muodostui tärkeä diplomaattinen yhteys Englannin ja eristyneen Venäjän välille. Sitä ennen Venäjä oli ollut Euroopan näkökulmasta periferiaa, koska sillä ei ollut omaa satamaa Liettuan, Puolan ja Ruotsin hallitsemalla Itämerellä. Suora ja säännöllinen kaupallinen yhteys kahden valtakunnan välillä oli uutta kansainvälisessä kaupankäynnissä.
Vuosina 1562-1579 Muscovy Company rahoitti tutkimusretkikuntia, joiden tavoitteena oli uusien, maakautta kulkevien kauppareittien perustaminen Persian kanssa käytävää kauppaa varten. Vuonna 1577 Muscovy Company sai kuningatar Elizabeth I:ltä yksinoikeuden harjoittaa valaanpyyntiä. Yhtiö harjoitti valaanpyyntiä Huippuvuoria ympäröivillä merialueilla. Muscovy Company oli lähettänyt pian Richard Chancellorin kuoleman jälkeen uuden tutkimusretkikunnan etsimään Koillisväylää. Steven Boroughn johtama retkikunta oli onnistunut purjehtimaan Karansalmeen asti. Henry Hudson teki yhtiön puolesta vielä kaksi epäonnista tutkimusmatkaa Koillisväylän löytämiseksi vuosina 1607 ja 1608.
Muscovy Company oli historian ensimmäinen merkittävä osakeyhtiö ja yksi brittiläisten kauppakomppanioiden edeltäjistä. Muscovy Companylla oli aluksi yksinoikeus Vienanmeren ja Arkangelin kautta käytävään idänkauppaan venäläisten kanssa, ja se menestyi melkoisen hyvin. Tsaari Aleksei Mihailovitš kuitenkin kielsi kokonaan ulkomaalaisten kaupankäynnin valtakunnassaan, ja Muscovy Companyn privilegio peruttiin vuonna 1649. Siihen päättyi lähes sata vuotta kestänyt poikkeuksellinen aika Englannin ja Venäjän välisessä kaupankäynnissä.
Huolimatta kauppamonopolinsa menetyksestä ja sen aiheuttamasta heikentymisestä Muscovy Company säilytti vaikutusvaltaisen asemansa kauppayhtiönä Lontoossa ja hyötyi 1700-luvulla uudelleen elpyneestä Venäjän kaupasta. Muscovy Company toimi vuodesta 1555 aina Venäjän vallankumoukseen 1917, jonka jälkeen se on toiminut hyväntekeväisyysjärjestönä Venäjällä.